ג'וזף קנדי השלישי

ג'וזף (ג'ו) פטריק קנדי השלישי (באנגלית: Joseph Patrick "Joe" Kennedy III; נולד ב-4 באוקטובר 1980) הוא פוליטיקאי אמריקאי חבר המפלגה הדמוקרטית. כיהן כנציג המחוז הרביעי של מסצ'וסטס בבית הנבחרים של ארצות הברית.

ביוגרפיה
קנדי נולד בשכונת ברייטון בבוסטון שבמסצ'וסטס. הוא בנם של חבר הקונגרס ג'וזף קנדי השני ורעייתו שיילה ראוץ' ונכדם של אתל ורוברט קנדי. יש לו אח תאום בשם מת'יו. הוריו התגרשו כשהיה בן 11.

ב-2003 סיים תואר ראשון במדעי הניהול והנדסה באוניברסיטת סטנפורד וב-2009 תואר JD במשפטים מאוניברסיטת הרווארד. הוא התנדב לחיל השלום ובשנים 2004 עד 2006 השתתף במשימות ברפובליקה הדומיניקנית ובפוארטו ריקו. כעורך דין עבד כעוזר לתובע המחוזי במחוז מידלסאקס ובמחוז קייפ קוד והאיים סביבו.

בנובמבר 2012 ניצח ברוב של 61% בבחירות לנציגות המחוז הרביעי בבית הנבחרים של ארצות הברית. הוא זכה ברוב גדול בבחירות לכהונה נוספת בנובמבר 2014 כשהתמודד ללא תחרות מצד נציגי מפלגות גדולות אחרות ולכהונה נוספות ב-2016 וב-2018. הוא כיהן כחבר בוועדת האנרגיה והמסחר.

ב-2018 נבחר על ידי המפלגה הדמוקרטית לשאת את נאום התגובה של המפלגה לנאום מצב האומה של דונלד טראמפ. קנדי הודיע כי אין בכוונתו להתמודד מחדש בבחירות 2020 לבית הנבחרים. פרישתו זו באה לאחר שהחליט להתמודד בבחירות המקדימות במפלגה הדמוקרטית לייצוג מסצ'וסטס בסנאט של ארצות הברית נגד הסנאטור המכהן אד מרקי. במסע הבחירות שלו לסנאט הביעו תמיכה מספר אישים דמוקרטים בהם קירסטן סינמה, גיל סיסנרוס, סטפני מרפי, ג'ון לואיס ואחרים. בבחירות המקדימות עצמן הפסיד קנדי למרקי ברוב גדול.

קנדי נשוי ללורן ומתגורר בברוקליין שבמסצ'וסטס. הם הורים לבת ובן.

אילן יוחסין

קישורים חיצוניים

 

 ג'וזף קנדי השלישי באתר בית הנבחרים האמריקאי

הערות שוליים

וושינגטון די. סי.: אישים
בוסטון: אישים
חברי בית הנבחרים של ארצות הברית ממסצ'וסטס
חברי בית הנבחרים של ארצות הברית מטעם המפלגה הדמוקרטית
ג'וזף קנדי השלישי
אמריקאים ממוצא אירי
חברי הקונגרס ה-115 של ארצות הברית
חברי הקונגרס ה-114 של ארצות הברית
חברי הקונגרס ה-116 של ארצות הברית
חברי הקונגרס ה-113 של ארצות הברית
בוגרי אוניברסיטת סטנפורד
בעלי תואר דוקטור מאוניברסיטת הרווארד
אמריקאים שנולדו ב-1980